次韵舒教授寄李公擇
作者：蘇軾
朝代：宋

paragraphs: 草書妙絕吾所兄，真書小低猶抗行。
論文作詩俱不敵，看君談笑收降旌。
去年逾月方出晝，爲君劇飲幾濡首。
今年過我雖少留，寂寞陶潛方止酒。
別時流涕攬君鬚，懸知此歡墮空虛。
松下縱橫餘屐齒，門前轣轆想君車。
怪君一身都是德，近之清潤淪肌骨。
細思還有可恨時，不許藍橋見傾國。